 NA CHARLES WASONGA JOPO lililoteuliwa na Rais William Ruto kuendesha mchakato wa uteuzi wa Mkurugenzi mpya wa Mashtaka ya Umma (DPP) limeanza kazi rasmi baada ya wanachama wake kuapishwa Jumatatu, Juni 26, 2023. Wale walioapishwa katika sherehe iliyoongozwa na mwenyekiti wa Tume ya Utumishi wa Umma (PSC) Anthony Muchiri ni; Mary Kimonye anayewakilisha Afisi ya Rais, Wakili wa Serikali Shadrack Mose anayewakilisha Afisi ya Mwanasheria Mkuu, Richard Onsongo anayewakilisha Chama cha Wanasheria Nchini (LSK) na Francis Atwoli anayewakilisha Muungano wa Vyama vya Wafanyakazi Nchini (COTU). Aidha, wanachama ambao hawakufika kwa sherehe hiyo na wataapishwa baadaye ni pamoja na Roselyne Odede anayewakilisha Tume ya Kitaifa ya Haki za Kibinadamu (KNHRC), Mary Adhiambo anayewakilisha Wizara ya Utumishi wa Umma na Twalib Mbarak anayewakilisha Tume ya Maadili na Kupambana na Ufisadi (EACC). Saba hao wataendesha shughuli ya kupendekeza mtu atakayejaza nafasi iliyoachwa wazi na DPP wa zamani Noordin Haji ambaye juzi aliteuliwa kuwa Mkurugenzi Mkuu wa Shirika la Kitaifa la Ujasusi (NIS). “Nina uhakika kwamba nyote mmehitimu kwa kazi iliyoko mbele yenu. Nataka kuwahimiza kuwasaka watu wanaofaa kwa wadhifa huu muhimu katika mfumo mzima wa haki. Naamini kuwa mtatekeleza wajibu wenu kwa bidii, uadilifu na haki huku mkizingatia matakwa yote ya kikatiba na kisheria,” akasema Bw Muchiri. “Wakenya wanahitaji mchakato ambao utaendesha kwa njia ya wazi, uwajibikaji, kisheria na ambayo itakubalika,” akaongeza. Bw Atwoli ametoa hakikisho kwamba wataendesha majukumu yao kwa uadilifu na utaalamu mkubwa zaidi. “Hii ni kwa sababu afisi ya Mkurugenzi wa Mashtaka ya Umma ni afisi ambayo, kikatiba, ina wajibu wa kuendesha majukumu yake kwa njia huru, haki na kitaalamu. Kwa hivyo, mshikilizi wa cheo hicho anapaswa kuwa mtu ambaye ni mwadilifu na atakayeendesha majukumu yake kwa kuheshimu Katiba na sheria zote zinazoongoza utendakazi wa afisi ya DPP,” akasema Bw Atwoli. Mnamo Juni 21, 2023, Rais William Ruto aliteua watu hao saba kupitia tangazo lililochapishwa kwenye gazeti rasmi la serikali. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  